ህዝበ-ክርስቲያኑ በአንድነትና በፍጹም ወንድማዊ ፍቅር በዓሉን ማክበር አለበት – የሃይማኖት አባቶች
ህዝበ-ክርስቲያኑ የትንሳዔን በዓል ሲያከብር የሰላምን ዋጋ በመረዳት፣ በአንድነትና በፍጹም ወንድማዊ ፍቅር ሊሆን እንደሚገባ የሃይማኖት አባቶች ገለጹ።የኃይማኖት አባቶቹ ነገ በክርስትና ዕምነት ተከታዮች ዘንድ የሚከበረውን የትንሣኤ በዓል አስመልክተው "የእንኳን አደረሳችሁ" መልዕክት አስተላልፈዋል።የኢትዮጵያ ኦርቶዶክስ ተዋህዶ ቤተ-ክርስትያን ፓትሪያርክ ብፁዕ ወቅዱስ አቡነ ማትያስ "ምዕመናን በዓሉን ሲያከብሩ ለአዲስ ወንድማዊ ፍቅር፣ ለጠንካራ አገራዊ አንድነት እንዲሁም ለፍፁም አገራዊ መግባባትና ለተሻለ የልማት ስራ በአንድነት ለመነሳት ቃል በመግባት ሊሆን ይገባል" ብለዋል።በኢትዮጵያ ውስጥ ተከስቶ የነበረው የፀጥታ ችግር ለልማት እንቅፋት መሆኑን አውስተው፤ በቀጣይ የአገሪቷን ልማት ለማፋጠን ያለፈውን በመተውና የሰለጠነ ውይይት በማድረግ ለአገርና ህዝብ አንድነት ቅድሚያ መስጠት እንደሚያስፈልግ ተናግረዋል።"በእድሜ ዘመን በበጎ ሕሊና በመነሳሳት የሚፈፀም የኃይማኖትና የማህበራዊ ኑሮ የትንሳኤ ድምር ውጤት ነው" ያሉት ፓትሪያሪኩ፤ ኢትዮጵያን በልማትና በእድገት ከበለፀጉ አገሮች ተርታ ለማሰለፍ ህዝቡ ለልማት ስራ ትኩረት እንዲሰጥም አሳስበዋል።የኢትዮጵያ ካቶሊካዊት ቤተ – ክርስቲያን ሊቀ ጳጳሳት ብፁዕ ካርዲናል ብርሃነየሱስ ሱራፌል ባስተላለፉት እንኳን አደረሳችሁ መልዕክት እንደገለጹት፤ ያጋጠመውን ያለመረጋጋት በትዕግስትና በጥበብ መቆጣጠር ያስፈልጋል።በአንድነት መንፈስ በመስራት ክቡር የሆነውን የሰዎች ህይወት መጠበቅ እንደሚገባ ነው የገለጹት።ካርዲናል ብርሃነየሱስ እንደገለጹት፤ ኢትዮጵያ መብት፣ ክብር፣ ነፃነት፣ ፍትሕ፣ እኩልነት ተረጋግጦ፣ ሁሉም ተደስቶ በተስፋ "አገሬ" ብሎ የሚኖርባት አገርና ሥርዓት እንዲመጣ ጥረት ማድረግ ይጠበቃል። የኢትዮጵያ ወንጌላዊት ቤተክርስቲያን መካነ ኢየሱስ ፕሬዝዳንት ቄስ ዮናስ ይገዙ በተመሳሳይ ባስተላለፉት መልዕክት ፤ በህዝብና በመንግስት መካከል መደማመጥና ለፍትህ ስርዓቱ በጋራ ተግቶ መስራት የግድ አስፈላጊ ነው።ልዩነቶች ውበት ብቻ ሳይሆኑ የጥንካሬና የብልጽግና ምሰሶ መሆናቸውን ማመን ከሁሉም የህብረተሰብ ክፍል እንደሚጠበቅ ተናግረዋል።መንግስት እያደረገ ላለው ለውጥ ህዝቡ ጊዜ በመስጠት በትዕግስትና በተረጋጋ መንፈስ እንዲከታተል የጠየቁት ቄስ ዮናስ፤ "በሂደቶቹም ሁሉ በንቃትና በሰላማዊ መንገድ እንዲሳተፍ ቤተክርስቲያኒቷ ታሳስባለች" ብለዋል።የኢትዮጵያ የሃይማኖት ተቋማት ጉባኤ በበኩሉ ምዕመኑ በዓሉን ሲያከብር አገሪቷ ለሚኖራት ቀጣይ ብሩህ ተስፋ የድርሻውን አስተዋፅኦ በመወጣት ሊሆን እንደሚገባ ጥሪ አቅርቧል። ህዝበ ክርስቲያኑ በዓሉን ሲያከበር የተጣሉትን በማስታረቅ፣ አቅም የሌላቸውን በመርዳትና በመንከባከብ ሊሆን እንደሚገባም የሃይማኖት አባቶቹና የሃይማኖት ተቋማት ጉባኤው መልዕክታቸውን አስተላልፈዋል።የኃይማኖት አባቶቹ ለህዝበ ክርስቲያኑ መልካም የትንሳኤ በዓል እንዲሆንላቸው በመመኘት ለወደፊቷ ብሩህ ኢትዮጵያ ሁሉም በአንድነት እንዲተጋ ጥሪ አስተላልፈዋል። 